Ólafur Ísleifsson , þingmaður Miðflokksins , vill vita hvaða heimildir forstöðumenn ríkisstofnanna hafi til að taka ákvarðanir sem leiði af sér nýjar fjárhagslegar skuldbindingar . Vísir / Vilhelm Ólafur Ísleifsson , þingmaður Miðflokksins , hefur óskað eftir svörum frá fjármála - og efnahagsráðherra vegna samnings sem gerður var við tólf aðstoðar - og yfirlögregluþjóna hjá embætti ríkislögreglustjóra sem meðal annars felur í sér betri kjör á borð við aukin lífeyrisréttindi . „ Það var forstöðumaður ríkisstofnunar sem breytti samsetningu heildarlauna hjá tilteknum starfsmönnum , þetta var ekki spurning um fjárhæðina heildarlaunanna heldur hvernig þau eru sett saman , “ segir Ólafur í samtali við fréttastofu . Rúv greindi frá því um miðjan október að tólf aðstoðar - og yfirlögregluþjónum hafi verið boðinn samningur sem tryggi þeim betri kjör . Meðal þess sem felist í samkomulaginu sé að fimmtíu yfirvinnustundir færist inn í föst mánaðarlaun þeirra starfsmanna sem um ræðir en með því aukist lífeyrisréttindi þeirra sem greiði iðgjöld í B-deild Lífeyrissjóðs starfsmanna ríkisins . Í fyrirspurn Ólafs sem dreift var á Alþingi í síðustu viku er óskað eftir svörum fjármála - og efnahagsráðherra við því hvort breytt samsetning heildarlauna ríkisstarfsmanna í B-deild LSR , á borð við þá sem ríkislögreglustjóri er sagður hafa samið um , leiði til hækkunar lífeyris þeirra starfsmanna sem í hlut eiga . Fyrirspurn Ólafs er í sex liðum en hann vill meðal annars fá svör við því hvort að ráðherra telji forstöðumenn ríkisstofnana eigi að geta lagt frjálst mat á það hverjir af starfsmönnum ríkisins fái notið aukinna lífeyrisréttinda . „ Það kemur sem sagt fram að þetta muni hafa áhrif á lífeyrisgreiðslur og þar með er spurningin þessi ; hvaða heimildir hafa forstöðumenn ríkisstofnanna til þess að taka ákvarðanir sem að leiða af sér nýjar skuldbindingar , fjárhagslegar skuldbindingar , fyrir stofnun eins og Lífeyrissjóð opinberra starfsmanna ? “ segir Ólafur . Hann vilji vita hvaða heimildir forstöðumenn á borð við ríkislögreglustjóra hafi í þessum efnum og forstöðumenn hvaða ríkisstofnanna hafi slíkar heimildir . „ Ég er ekki með neinar slíkar tilgátur , “ segir Ólafur , spurður hvort hann telji að þarna kunni eitthvað ekki að standast lög . „ Ég bara vænti þess að fá góð og greið svör við þessum spurningum , “ bætir hann við . „ Ég ítreka það að þetta er eitt af því sem að er lykilþáttur í starfsemi Alþingis , alþingismanna , að hafa virkt eftirlitshlutverk með ákvörðunum á vettvangi framkvæmdavaldsins . “